Papersnake/gushiwen huggingface dataset:
六州歌头·高皇神武
李訦（宋代）

高皇神武，善驾驭豪英。攘北狄，驱群盗，命天膺。救苍生。奈梦绕沙漠，隔温清，屈和好，召大将，归兵柄，列枢庭。公指汴京。威已振河洛，不顾身烹。失一时机会，嗟左衽吾民。痛岳家军。孰扶倾。

久沉冤愤，七十载，还复遇，帝王真。表遗烈，锡王号，日照临。激士心。始认安刘计，宁祸己，是忠臣。我乘传，访壁垒，想精明。英气凛然若在，仍题扁、昭揭天恩。笑原头芳草，一死不能春。交怨人神。
对酒闲吟赠同老者
白居易（唐代）

人生七十稀，我年幸过之。
远行将尽路，春梦欲觉时。
家事口不问，世名心不思。
老既不足叹，病亦不能治。
扶持仰婢仆，将养信妻儿。
饥饱进退食，寒暄加减衣。
声妓放郑卫，裘马脱轻肥。
百事尽除去，尚馀酒与诗。
兴来吟一篇，吟罢酒一卮。
不独适情性，兼用扶衰羸。
云液洒六腑，阳和生四肢。
于中我自乐，此外吾不知。
寄问同老者，舍此将安归。
莫学蓬心叟，胸中残是非。
齐天乐 端午阴雨和云臣用片玉词韵
陈维崧（清代）

红榴泪黦苏苏雨，正因此时重五。怨结湘累，悲缠骚客，天也为五酸楚。

孤城虾虎。飏几阵茶烟，一丝鬓缕。触绪沈吟，蒲樽懒赏小墀午。

江南江北行遍，每逢看竞渡，伤今吊古。俛仰随五，飘蓬返里，蠹尽彩笺新句。

流年空度。记麝粉钗符，旧关心处。镇日空濛，戍楼将动鼓。
送何涉秀才
范仲淹（宋代）

蜀道归来万里身，上堂嘉庆动诸邻。
贤良诏下先生起，休向成都问卜人。
射雉场
杨备（宋代）

外作禽荒内色荒，三千红粉日严妆。
潘妇纵有嫣然态，不步金莲到射场。
挽少师相国李公
张元干（宋代）

城守麾强弩，诸班果翕然。
云梯攻正急，雨箭勇争先。
中夜飞雷砲，平明破火船。
如公真徇国，绘像冠凌烟。
集古 寒食野外
李俊民（金朝）

浮云飞尽日西颓，莫向花前泣酒杯。独上郊原人不见，野风吹起纸钱灰。
九日从宋公戏马台集送孔令诗
谢瞻（南北朝）

风至授寒服，霜降休百工。繁林收阳彩，密苑解华丛。

巢幕无留收，遵渚有归鸿。轻霞冠秋日，迅商薄清穹。

圣心眷嘉节，扬銮戾行宫。四筵沾芳醴，中堂起丝桐。

扶光迫西汜，欢馀宴有穷。逝矣将归客，养素克有终。

临流怨莫从，欢心叹飞蓬。
消寒七集饮竹屋分得帘字时从西郊步归
许传霈（清代）

偶忆送春游，计月才届三。今朝重携手，河梁朔风严。

岁月倏忽易，流水听瀸瀸。飞虹卧雪中，斜日落层岚。

人影侵在地，历乱舞松杉。何来不速客，一一集禅庵。

修竹如相识，万个字空嵌。折节呼士前，俗驾皆扫芟。

主人藏斗酒，厚味咀醰醰。卜夜添炉火，分题褪鼻尖。

七人逢七集，寒暑理相参。优游乐卒岁，世味外酸咸。

窗纸忽然白，新月朗磨镰。归来数梅朵，对影碧筠帘。

花香与酒香，齐梦到黑甜。
梅花
杨文照（清代）

梅花香静雪晴时，二四番风次第知。佳日从容宜小饮，故人持第有相思。

碧云仙馆三更梦，红树春山一卷诗。果是还家无限好，几年留滞在天涯。
宫词 其十二
花蕊夫人徐氏（唐代）

旋移红树斲新苔，宣使龙池更凿开。展得绿波宽似海，水心楼殿胜蓬莱。
关山行
汪轫（清代）

关山秋草风萧瑟，戍角悲笳听不得。月照征人望远心，霜吹暮马苍黄色。

黄云黯黯没金微，万里无人一雁飞。故乡此夜寒砧泪，尽入沙场战士衣。
归舟过东流丘簿清足轩
韩淲（宋代）

倚船江头看修竹，谁家有轩号清足。敲门应喜故人来，一饭从容可无肉。

春风桃李徒纷纷，独抱劲节惟此君。自公退食且啸咏，他日得时能拂云。
送孙武水之台湾
姜晨熙（清代）

羡门居士人中豪，雕龙妙手镵双毫。元音击拊鸣钟鼗，才思鹊起冠英髦。

吴越盘敦推孙鼛，偶携竹笠披征袍。残书万卷奚奴挑，无诸城下秋萧骚。

客窗冷破西风号，猖狂忽慕乘桴逃。径思跨海钓灵鳌，笔床蹴寄彭泽陶。

邻鸡攘割挥牛刀，向我作别意忉忉。离亭握手开芳醪，海乡滋味脍鱼鱽。

玉觥交错馀贪饕，追欢更卜焚兰膏。阄题射覆白战鏖，齐楚盟会联滕曹。

酣歌各客乡音操，送君此去纵游遨。厦门东望桅樯高，拍天白浪流滔滔。

蒲帆十幅驾渔舠，赤鲸欲起吼蒲牢。铁板沙涨水三篙，鹿耳门迥风飕颾。

海蛮互市声喧嘈，碧眼番贾来红毛。金汤七里雄城壕，海氛久靖弓垂櫜。

土垣编竹都葸簩，蒙茸瘴岭豺虎嗥。民居栉比茅索绹，潮田种作无灾涝。

番童赤足腰束绦，腾空捷足如猿猱。口啖生畜何腥臊，蚌灯燃火鱼膏熬。

春风二月柔丝缫，踏歌游女弹胡槽。垆头劝饮倾葡萄，蛮乡风俗原淫惂。

看君教化奏琳璈，朱门抵掌谈嚣嚣。殊方问俗及豚羔，海隅鸿雁无哀嗷。

青油帐底醉醄醄，仰天狂叫首频搔。男儿岂仅终蓬蒿，尘胎会见解天韬。

蓬瀛路近山周遭，神仙宗伯访卢敖。鲲鹏变化将翔翱，旂常勋业符伊咎。

即今宝剑龙光韬，凌霄志气君毋挠。穷途笑我吠狂獒，石田耕遍徒劳劳。

一编敢说诗名叨，绝交书莫拟山涛。他年共尔归江皋，称觞各捧瑶池桃。
见征人分别诗
何逊（南北朝）

凄凄日暮时。
亲宾俱竚立。
征人拔敛起。
儿女牵衣泣。
候骑出萧关。
追兵赴马邑。
且当横行去。
谁论裹尸入。
闻虏政衰乱扫荡有期喜成口号
陆游（宋代）

遗虏游魂岂足忧，汉家方运幄中筹。
天开地辟逢千载，雷动风行遍九州。
刁斗令严青海夜，旌旗色照铁关秋。
功名自是英豪事，不用君王万户侯。
天雄道中 其三
王世贞（明代）

秋风吹将暮，古道行迹稀。爱此微阳色，射我霜中衣。
吴山观潮次刘本中韵
梦观法师（明代）

谁扶砥柱障狂澜，谩向江亭酹酒看。
风力拔山鼍鼓震，雨声摇海蜃楼寒。
寻常鸥鹭知何在，多少鱼龙不自安。
独爱刘叉词赋好，伍王祠下更凭栏。
西樵道中和海侄
张洙（明代）

樵山屹立看，巨镇难寻尺。峭峭插天峰，巉巉卧云石。

青壁若开屏，丹崖犹列戟。高登绝顶中，一抹长空白。
登清凉三山亭
释正觉（宋代）

絮风花雨一春残，未厌兹亭夜倚阑。
隐隐三山抱江月，清凉境界露松寒。
式贤和杜夔府百韵过余秋崖下大篇舂容笔力乃
方岳（宋代）

林壑黄昏外，衡门紫翠边。
火耕今已老，云卧几何年。
棋敛将残局，篙回兴尽船。
画麟真已矣，骑犊适悠然。
野性难拘束，时情易变迁。
独携青玉杖，自拾锦囊篇。
磊块心逾小，崎岖智未圆。
别营三径草，规作一壶天。
纸帐岚霏重，崖花雨滴偏。
到头新岁月，行脚旧山川。
鹤冷通房宿，猿愁隔树悬。
菊餐金颢露，藓当水衡钱。
尽懒从吾睡，虽穷不受怜。
半生资马磨，三叹向龙泉。
霜槛千林瘦，春灯四壁穿。
阴霾知病骨，寒意入诗肩。
竹母谁分种，茶僧略具员。
对山徐自遣，与世久无缘。
风月於人厚，云霄不尔便。
接筩通暗溜，洗砚试轻烟。
未暇思身后，何如了目前。
閒为真富贵，健是小神仙。
夜磬番僧讲，秋帆贾客传。
远游天漠漠，危诵水湲湲。
垦陇时同吃，分溪手自煎。
山厨尊土菌，石鼎鄙荤膻。
爱此窗三尺，宽于室九筵。
忽惊南牧马，吹过逆风鹯。
圣日清如许，妖星竟不悛。
闾阎飞羽檄，江汉足予鋋。
哀痛丝纶诏，英雄将相权。
旄头森似彗，骏骨讵如挛，
朋党相仍斥，诛求一切蠲。
中庸方谨独，无逸不游畋。
天意忧勤甚，人知性命全。
抡材虞稷契，迈德汉文宣。
定乱连三箭，扶颠在一贤。
戍兵增灶万，侍女出宫千。
置栅从人欲，开榛自我先。
民劳鱼泼刺，版筑骑蹁跹。
傅野亲持锸，虞琴幸改弦。
经营联砦壁，形胜借蹄筌。
有备曾微此，无谋莫甚焉。
貉缘熊道误，骥或蚊封还。
急务歌常武，清谈绝又玄。
腐红销铠甲，稚绿失桑田。
老子今元亮，何人昔鲁连。
三边今按甲，一饭许烹鲜。
鄂渚骸平垒，荆州指掬舷。
竟孤明月约，难染碧云笺。
稍喜妖氛退，重为逸兴牵。
幽人甘寂寞，佳客慰迍邅。
松桂深培养，诗书肯废捐。
披胸呈突兀，迸齿落清涟。
巨迹宜瞻华，灵源盍导瀍。
孰能当北面，何事过东阡。
英妙奔前辙，吾衰懒后鞭。
一言开蠖濩，千里对婵娟。
莫作沾泥絮，端如蜕壳蝉。
江湖情浩荡，风雪语连绵。
隽永才残藁，奇温只破毡，
水声湘浦瑟，梅片寿阳钿。
尚觉山如画，何堪笔似椽。
交游分半席，谈笑俯层巅。
共指辞章病，宁无宝剂痊。
性根如有棘，业语漫生莲。
到海江千折，撑空石一拳。
氄毛卑燕雀，鬐鬣奋鲸鳣。
龟玉毋须藉，龙驹不用鞯。
文心聊尔尔，道脉始涓涓。
霁月行濂水，春风入孔壖。
训言今具在，文字肯相缠。
鵰老秋方击，鱼鳏夜不眠。
麦维经岁茂，谷亦得霜坚。
我辈宁迂阔，人皆斗小妍。
几多花蔼蔼，轻薄蝶翩翩。
垂世何关此，留情盍审旃。
书林窥秘宝，典册上台躔。
余事轻王粲，微名老郑虔。
六经皆鼓吹，万象尽鎔甄。
不尔鸾胶续，空令兔颖骈。
晓行温草卷，夜读绝韦编。
文会吾何有，诗盟讵敢专。
驽材谙旧路，惊羽落虚弦。
虽乏三年艾，犹能一指禅。
意存图自省，言到亦忘诠。
但使我为我，不几燕伐燕。
虫鱼真琐碎，鸿鹄要孤骞。
国步今宁谧，乡情赖款延。
地炉煨熟火，野饭奈饥涎。
已扫秋风榻，其如雨夜鹃。
淄渑工滥载，管鲍阙周旋。
大雅推邹鲁，长年问偓佺。
极知荷坞陋，渐慨芰裳褰。
苹聚呦呦鹿，沧连跕跕鸢。
襟期将子共，礼数莫吾愆。
上圣天同大，中兴石可镌。
庙廓春郁穆。岩穴草葱芊。
人好鸟还好，身孱气不孱。
兴来频写寄，一一尚能铨。
送许君起赴余干教授二首
仇远（元代）

兰佩蓉裳似倦游，东隅虽失尚堪收。
君骑潄玉亭前马，我舣投金濑上舟。
八品一官俱独冷，两州千里隔三秋。
南溟鲲化君能事，甘分西湖侣白鸥。
送费炼师供奉赴上都
姚鹄（唐代）

缩地周游不计程，古今应只有先生。已同化鹤临华表，

又见骖龙向玉清。萝磴静攀云共过，雪坛当醮月孤明。

无因相逐朝天帝，空羡烟霞得送迎。
题太仓陆涵年伯
曹家达（清代）

再造河山替，岿然剩此身。死生提挈感，骚雅乱离人。

谁屋乌爰止，巢林燕不春。言寻大雄氏，即此避嚣尘。
念奴娇
王以宁（宋代）

晚烟凝碧。渐渔村山市，人归寂寂。有客飞舟还顾访，应讶纶巾欹侧。得意忘年，推诚投分，高论追元白。英标逸气，笑予穷抱真策。

兴尽又复言归，秋风分袂，浩荡思无极。咫尺昭山明翠壁，那知中隐咸籍。说梦难听，闭门寻梦，肯念栖萍迹。浪吟狂醉，几时还共重得。
八角雕花幡石一块饷暟东白善世
程敏政（明代）

云根谁凿竖经幢，流落真同客异邦。几见白莲驮象马，却埋苍藓混珉矼。

三生梦觉诗仍在，八角盘坚意久降。舍赠幸逢东白老，看渠磨拭对禅窗。
后数朝复依前韵二首
苏籀（宋代）

恤患周流喜逮鳏，当官掣肘汗渐颜。
预虞飘兀筏能驾，取次耕犁手欲删。
月窟日畿遵驿置，燕南越北洗恫瘝。
一廛清佚陶元亮，万斛閒愁庾子山。
耀武亭别周申团练
孙锐（宋代）

湖光一片绮筵开，老矣将军去复来。
漫说风尘轻似叶，岂教笳鼓动如雷。
悲歌气喷三河少，武略功高八阵才。
平望塞亭曾耀武，汉家空数单于台。
黎是因馆甥计偕北上海内旧游不能治书遍候倘有见讯者幸以此诗语之
张萱（明代）

相逢若问西园老，地僻林深客少过。住世白头犹矍铄，凌云綵笔更嵯峨。

著书幸有名山托，抵戏时闻俗眼诃。为语年来最烦恼，酒魔终日竞诗魔。
穷巷
林大钦（明代）

穷巷隔纷辙，端居对碧林。落日寒原暮，悠然松桂心。
汾州有唐大历中崇徽公主嫁回鹘时手迹在石壁上李山甫作七言诗并刻之子华永叔内翰皆继其韵亦同赋
刘敞（宋代）

锦车西去水东流，汉节何年送解忧。独上青山自惆怅，强歌黄鹄少淹留。

遗踪不逐哀笳断，丽句空增北渚愁。君念平城三十万，谋臣奇计已堪羞。
大雪
陆游（宋代）

海天黯黯万重云，欲到前村路不分。
烈风吹雪深一丈，大布缝衫重七斤。
吴园杂咏十九首 其十 澡雪亭
彭汝砺（宋代）

尘土能污人，譬如衣匪浣。窥临得清旷，其去已大半。

不必濯沧浪，神明自还观。
初度客中有感
陈梦庚（宋代）

越舄长吟有所思，生空照社老空痴。一千馀尺拔文笔，三十六湾深墨池。

人物要当天地意，溪山不欠晋唐诗。渊明子美成何事，牢落生涯寄酒卮。
南歌子·北固烟中寺
陈克（宋代）

北固烟中寺，西津雨後山。看公英气两眉间。如在林霏、江月袭人寒。展翼声名久，占熊福艾全。风流不是地行仙。好去鞭笞鸾凤、紫微天。
题光化张氏园亭
欧阳修（宋代）

君家花几种，来自洛之滨。
惟我曾游洛，看花若故人。
芳菲不改色，开落几经春。
陶令来常醉，山公到最频。
曲池涵草树，啼鸟悦松筠。
相德今方赖，思归未有因。
阻雨不得登蟠龙
严嵩（明代）

溪上风雨来，飒飒篁竹乱。油云翳层峰，对面隔霄汉。

鸟道纡百盘，龙门在天半。佳期恨缅邈，寒望增凄断。

下马憩林居，一顾屡长叹。自无飞仙术，安得凌绝观。
冯叟居
刘驾（唐代）

天作冯叟居，山僧尚嫌僻。开门因两树，结宇倚翠壁。

溪南有微径，时遇采芝客。往往白云生，对面千里隔。

机忘若僮仆，常与猿鸟剧。晒药上小峰，庭深无日色。

自忘归乡里，不见新旧戚。累累子孙墓，秋风吹古柏。
赠浮梁汪易数
钱时（宋代）

八八相催尽不穷，乾坤日月总包笼。
行年谁道今朝定，定在庖牺一画中。
和曾英发见访惠诗二首 其二
王庭圭（宋代）

宴坐壶中日月闲，相逢无复话吴山。如君岂是哙等伍，置我当容平子间。

喜遇故人持节钺，犹能跋马问荆菅。扁舟后会重寻处，更刺滩头转一湾。
真宗皇帝南牙谢访状赞
岳珂（宋代）

自虎闱之教废，分绝堂陛。
伟圣皇之订礼，得古意于胄齿。
南牙既启，有煜朱邸。
锵锵佩履，谒刺填委。
不爱尺纸，锡以云体。
天光之下，彼蔼然主器。
不居其贵，此其所以诒天禧之谋，
长治平之制。臣赞而藏，
昭示物轨，以续江氏之秘。
尚宝勿替，式示万世。
七夕闺意戏范济美三首 其三
陈渊（宋代）

祝君樽酒醉罗裳，此夜应须石作肠。幸自书生恶滋味，那堪千里羡牛郎。
三山城外桥边候潮二首 其二
卢龙云（明代）

去住风尘不自由，迟回江上一扁舟。须臾月上潮初溢，少借轻帆任拍浮。
四字令
缪珠荪（清代）

春芳鬓云。罗轻绉裙。东风恻恻寒新。酲春宵酒人。

更筹静闻。衣裳夜熏。朦胧月影黄昏。爇名香自温。
宿独留
唐彦谦（唐代）

日晚宿留城，人家半掩门。群鸦栖老树，一犬吠荒村。

争买鱼添价，新篘酒带浑。船头对新月，谁与共清论。
新秋雨后游龙树寺登看山阁小饮
杨庚（清代）

城南烟树郁苍苍，难得新秋又早凉。邀客不辞来细雨，留人偏好趁斜阳。

楼头帘卷山如画，篱角花开酒亦香。我辈偶间拌一醉，归心莫共岭云忙。
次韵春
卫宗武（宋代）

水行苦严厉，万彙喜得春。
解雷久忽震，蛰户奋者殷。
根牙沐膏雨，蝪晖复熹晨。
淑气盎原野，鼎鼎来芳辰。
小车度花阴，游芳浮麴尘。
少年争竞春，外诱何纷纷。
老矣蠲其华，寄贤而葆真。
多吟以为富，犹恐道益贫。
满庭芳
曹冠（宋代）

榴艳喷红，槐阴凝绿，薰风初扇微凉。新荷舒盖，翠色映波光。时见金鳞戏跃，听莺声、巧啭垂杨。谁知我，身闲无累，对景自襄羊。

南堂。清昼永，瑶琴横膝，芸帙披香。负气冲牛斗，操凛冰霜。吟笔通神掣电，乘高兴、鲸吸飞觞。情何憾，君新未报，功业志难忘。
九疑山
佚名（宋代）

溪山相似路人疑，众目详观固易知。厚貌深情怀险阻，离朱子羽谩扬眉。
正月九日上之游杨季穆以酬唱见寄走笔次韵
魏了翁（宋代）

雨中未放笑眉开，独守空斋著玉杯。
观水功夫随处见，逝川意思即心来。
台湾杂咏 其三
齐体物（清代）

纪叟中山浪得名，何如蛮酒拨醅清。宁知一醉牢愁解，几费香腮酿得成。
独坐
朱弁（宋代）

草冻慵抽碧，桃痴懒晕红。黄云犹汉野，紫塞漫春风。

使节空留滞，侯圭未会同。阶除雪不扫，独立数归鸿。
贤者之孝二百四十首·路隋
林同（宋代）

儿貌酷类父，母知儿不知。
可堪引镜照，正复益儿悲。
懒云庄
张瑰（宋代）

隐君襟抱何萧散，一生爱云喜云懒。山中结屋近云林，长得与云相往返。

杜陵水竹旧为邻，风泉满院花草春。辋川山水不堪数，平泉树石那足珍。

床头纵横满书卷，欲读不读兴即倦。三年不折元亮腰，两日一洗嵇康面。

一身天地任夷犹，等閒万事空中浮。卷舒聚散无定所，造化真宰难去留。

人情翻覆亦堪怪，白衣苍狗多变态。逐岩出岫纵无心，一去一来能自在。

君不见傅岩憔悴版筑翁，武丁感梦图仪容。幡然特为苍生起，大施霖雨应从龙。
曲游春·画舸西泠落
施岳（宋代）

画舸西泠落，占柳阴花影，芳意如织。小楫冲波，度麴尘扇底，粉香帘隙。岸转斜阳隔。又过尽、别船箫笛。傍断桥、翠绕红围，相对半篙晴色。顷刻。千山暮碧。向沽酒楼前，犹系金勒。乘月归来，正梨花夜缟，海棠烟幕。院宇明寒食。醉乍醒、一庭春寂。任满身、露湿东风，欲眠未得。
偈
释本（宋代）

半在河南半在北，一片虚凝似墨黑。
冷地思量愁杀人，叵耐云门这老贼，
苦寒行三首 其二
何景明（明代）

石裂南山下，水结中河流。莽莽北郭外，死骨聚如丘。

贫士被毛褐，寡妇无完裯。宁知贵公子，丝竹宴朱楼。

方辞白羽扇，更御青羔裘。
赠别越帅蔡侍郎五十韵
华镇（宋代）

飞廉鼓橐开氛雺，玉龙盘礴堆苍岫。云崖左壁出高墉，环回占尽东南秀。

高瞻牛女提封阔，下瞰闾阎烟火富。紫青岩壑敞屏帏，金碧楼台错纹绣。

城西半规日欲落，天东一缕云如镂。人间未觉桂华升，林梢先见金波溜。

冰轮冉冉经箕斗，碧落沈沈失星宿。清光不断万象呈，目极尘寰了无覆。

扶桑欲晓天鸡唱，玉佩丁东咽残漏。西南松桂碧参差，寒金碎玉高低透。

春和二月融青宙，红紫千花簇繁囿。香洁蜂蝶夜不知，暗和清影凝罗袖。

暑雨晚随虹影断，炎威夜逼馀辉逗。南湖拂拂起轻飔，鉴光千里冰纨皱。

星流一叶高梧下，玉刻千峰晚山瘦。桂子香凝零露漙，兔毫冷咽飞泉漱。

六花舞绝平川壤，万树玲珑缀莹琇。冻云收尽一轮寒，光华上下清交斗。

明眸朗鉴古难偶，许谢登临亦虚觏。胜地埋藏祗自奇，千年林下输猿狖。

儒家宗主中郎裔，早掞春华甲英彀。量阔难穷渤澥远，德馨未羡椒兰臭。

青云有路早徊翔，要津策足频驰骤。旒扆倾衷聆玉振，经纶溢耳摐金奏。

暂虚法从牧远民，大旆高牙会稽首。庖刃从容经肯綮，鹄卵无劳鲁鸡伏。

探幽索隐有馀工，逸胜遗奇落精究。意匠经营谁与相，壶中风物真天授。

霜斧晨开蔽日林，虹梁晚结飞云搆。轩窗四辟洞无物，林岭旁来远如走。

佳名一字既惟新，宝墨八法曾非旧。鹊返鸾徊美无度，龙跳虎卧雄相凑。

何地通宵得佳致，谁人忘寝临觞豆。西园物色难重逢，秉烛诗词漫三复。

华堂有月终年好，月下樽罍溢醇酎。坐令越绝山水佳，日添光价高难贸。

五云溪上纶竿手，误指王圻揽缨绶。画虎年多愧未成，屠龙伎巧伤难售。

清时支离逐斗粟，乐国凄凉寄圭窦。结巢未忍息南枝，倚辀何计登华厩。

片帆随牒西南迈，尘满儒衣色多垢。文丽难忘反楚骚，魂交尚冀亲南狩。

昔人富贵志已得，越吟清切伤微疚。今人徒劳情若何，玉壶慷慨临风叩。

飞盖早容陪后乘，曳裾屡许登文甃。烟波满眼始凭凌，谈笑回头难邂逅。

吴会他年见桑梓，荆湘数稔包霜柚。鸣珂应在白沙堤，茇舍徒瞻碧棠茂。

萍迹漂漂渺难系，蓬心慅慅纷奚就。九疑三五夜晴时，为想堂前皎如昼。
雁儿落带过得胜令
吴西逸（元代）

春花闻杜鹃，秋月看归燕。
人情薄似云，风景疾如箭。
留下买花钱，趱人种桑园。
茅盖三间厦，秧肥数顷田。
床边，放一册冷淡渊明传，
窗前，抄几首清新杜甫篇。
菩萨蛮（和赵见独佳人睡起）
王之道（宋代）

香鬟倭堕兰膏腻。睡起搔头红玉坠。秋水不胜情。盈盈横沁人。

朱阑频徙倚。笑与花争媚。眉黛索重添。春酲意未堪。
醉蓬莱（劝酒）
史浩（宋代）

喜泉通碧甃。秫刈黄云，酿成芳酎。瑞霭凝香，更阳和钟秀。晓瓮酎光，夜槽清响，听颔珠频溜。昼锦堂深，聚星筵启，一觥为寿。

况此神仙，蕊宫俦侣，玉殿英游，尽皆亲旧。赢得开怀，对良辰握手。醉席淋漓笑语，都不问、欲残更漏。绣幕春风，轻丝美韵，明朝还又。
【仙吕】点疑绛唇
未知作者（元代）

问柳寻芳，惜花怜月，心狂荡。名姓高扬，处处人瞻仰。
【混江龙】樽前席上，偶然相遇俏萧娘。闲通局肆，善晓宫商。樊素口偏宜
歌《白雪》，小蛮腰遍称舞《霓裳》。妖娆相。花无宿艳，玉无温香。
【醉中天】行院都皆赏，女伴每尽伏降。宝髻钗攒金凤凰，万种风流相。一
见了教人断肠，可憎模样，宜梳宜画宜妆。
【金盏儿】性温良，貌非常。晓诗书通合刺知棋象，兰心蕙性世无双。蛾眉
频扫黛，宫额淡涂黄。半弯罗袜窄，十指玉纤长。
【后庭花煞】有精神有伎俩，诸余里忒四行。出格心肠俏，过人手段强。细
思量，风流模样，少个的亲心爱画眉郎。　赠妓
淡扫蛾眉，粉容香腻，娇无力。绿鬓云垂，旖旎腰肢细。
【混江龙】性资聪慧，对着这风花雪月有新题。金篦击节，翠袖擎杯。妙舞
几番银烛暗，清歌一曲彩云低。朝朝宴乐，夜夜佳期。偎红倚翠，绣幌罗帏。生
在这锦营花阵繁华地，逞风流在销金帐里，叙幽情在燕子楼西。
【油葫芦】则这送旧迎新有尽期，少年时能有几？我则怕镜中白发老来催，
有一日花残色改容颜退，到头来怎是你终身计？床头又囊箧乏，门前又鞍马稀。
趁青春若得个良人配，怎做得张郎妇李郎妻？
【天下乐】引的些俊俏郎君着意迷，使了虚脾；小儿识，陷人坑尽深难见底。
惹得人父母嫌，搬得人妻子离，便趱得钱财多有甚奇。
【那吒令】盈斟着酒杯，则不如桑麻纺织；轻罗细丝，则不如荆钗布衣；珍
馐美味，则不如家常饭食。免得弃旧人迎新婿，到大来无是无非。
【鹊踏枝】昨日个叙别离，今日个待相识。眼面前秋月春花，头直上兔走乌
飞。叹光阴白驹过隙，我则怕下场头乐极生悲。
【寄生草】早寻个归秋日，急回头也是迟，谁待要陪狂伴醉筵间立，谁待要
迎妍卖俏门前倚，谁待要打牙讪口闲淘气。少不得花浓酒酽有时休，那其间东君
不管人憔悴。
【金盏儿】费追陪，笑相随，东家会了西家会，每日家逢场作戏强支持。擎
杯淹翠袖，翻酒污罗衣。抵多少惜花春起早，爱月夜眠迟。
【后庭花】唤官身无了期，做排场抵暮归。则待学不下堂糟糠妇，怎做得出
墙花临路岐？使了些巧心机，那里有真情实意。迷魂汤滋味美，纸汤瓶热火煨。
初相逢一面儿喜，才别离便泪垂。
【青歌儿】趱下些家缘家计，做不着盘缠盘费。不问生熟办酒食，他便要弄
盏传杯。说是谈非，斜眼相窥，口角涎垂。吃得来东倒西歪醉淋漓，受不得腌
替气。
【尾声】跳不出引魂灵的绮罗丛，迷子弟莺花队，费精神花朝月夕。醉舞狂
歌供宴集，樽席上做小伏低，敛愁眉强整容仪。你便是法酒肥羊不甚美，子不如
绩麻拈絮，随缘活计，那其间方是得便宜。
题夜合花
陆师道（明代）

夜合花开香满庭，翠枝拂槛玉娉婷。诗人剩有高阳兴，相对冷然宿酒醒。
菩萨蛮（十一之六）
贺铸（宋代）

粉香映叶花羞日。窗间宛转蜂寻蜜。欢罢卷帘时。玉纤匀面脂。

寻裙金斗熨。绛襭鸳鸯蜜。翠带一双垂。索人题艳诗。
秋怀次韵晁应之三首
张耒（宋代）

清秋万里兴，力疾上层台。
岁熟雉兔饱，风高榆柳摧。
晚篁元自绿，幽菊为谁开。
寂寞无人问，乡书久不来。
雨霁行西湖二首 其二
程俱（宋代）

半生走三吴，问舍如捕风。敢辞百尺楼，高卧愧元龙。

向来江道人，卜宅湖山中。安知三十年，忽如化人宫。

苍云翳修竹，飞阁凌春空。主人两鬓霜，驱车大河东。

岂念五亩园，方作万里封。而我志幽独，长年羡冥鸿。

翻无容足地，茅茨剪蒿蓬。
控巴台次韵 其一
李訦（宋代）

翠岸红灯寄语，要自江南看来。多景齐云楼下，当年使鹢招回。
再次韵菊花谱系四首
项安世（宋代）

我欲询之元亮，但言前路威夷。
且约黄花共醉，门前尘土侵肌。
观社行
刘克庄（宋代）

吾家世南折简呼，有日曷不见子都。
牵衣况复幼吾幼，闭户大子愚公愚。
鲜妆袨服出空巷，钿车绣毂来塞涂。
展乌丝栏拥小玉，设锦步障盛绿珠。
尔时病叟亦随喜，携添丁郎便了奴。
非惟儿童竞嗤笑，更被傀儡傍揶揄。
平生不识琥珀枕，况敢击碎珊瑚株。
□言香火埒蒋霍，渐觉凤俗侔徽衢。
一国若狂孰醉醒，宋玉奚必讥登徒。
杀牛欲赛西邻祭，苦狗翻哂东门儒。
恍然堕在化人境，又子跳入仙翁壶。
麟台学士固穷者，岁晚与妇争褌襦。
独馀太乙旧藜杖，夜窗炯炯供清矑。
平明践淖行百里，轻快勿假灵寿扶。
安石出山不免耳，德公入州破戒无。
矧君口素衔清议，纷纷谄子愁斧诛。
如齐而观窃未喻，哉曰有心击磬乎。
君如精金岂易铄，十年风雪惯饕虐。
粤人自昔尚巫鬼，鲁俗何曾废傩较。
渠能七步追险韵，聊复一吸空罚爵。
北风清尘宿泥乾，西日漏光阴云駮。
边头刁斗幸小休，棚上鼓笛姑同乐。
苦吟久无王官采，尽言深恐朋友数。
君豪盛气欲回澜，吾衰袖手观返壑。
荔蕉堪荐神送迎，葵枣勿妨农烹剥。
刚肠愤发论尤健。枵腹冥搜诗转恶。
先持一事试灵君，敢问何年相王朴。
再次才夫韵二绝
李流谦（宋代）

木生殊不愿青黄，雨露根深无有乡。
台省从渠登衮衮，未妨老子卧胡床。
读经口占
陈耆卿（宋代）

盘诰通凡民，风雅出贱隶。
后世诸老生，怀疑以没世。
喧呶挟训诂，洋溢满天地。
多闻岂无取，大义恐憔悴。
譬彼医之工，用药不相比。
未足以愈病，或者反致崇。
我欲刊众讹，引之於平易。
当世无圣人，谁其哀此志。
晚入退谷却寄孙北海先生
王士祯（清代）

谷口远烟暝，水石起寒色。西溪有归人，东峰隐余日。

积雪封巉岩，微径雪中出。残冰流复断，暗泉听还失。

不知荒寒中，前峰去安极。稍见觳觫牛，怅望归飞翼。

侍郎昔挂冠，于此散愁疾。画壁沧洲图，结屋云林侧。

溪南万竿竹，岁久渐蒙密。为述净名意，更就支公室。

惭叹解巾非，何年此栖息。
再用前韵
苏轼（宋代）

乐天双鬓如霜菅，始知谢遣素与蛮。
我兄绿发蔚如故，已了梦幻齐人间。
蛾眉劝酒聊尔耳，处仲太忍茂弘孱。
三杯径醉便归卧，海上知复几往还。
连娟六ㄠ趁蹋踘，杳眇三叠萦阳关。
酒醒梦断何所有，落花流水空青山。
忽惊铙鼓发夜半，明月不许幽人攀。
赠行无物惟一语，莫遣瘴雾侵云鬟。
罗浮道人一倾盖，欲击白日留君颜。
应知我是香案吏，他年许缀蓬莱班。
姑熟官舍寄汝洛友人
许浑（唐代）

官静亦无能，平生少面朋。务开唯印吏，公退只棋僧。

药鼎初寒火，书龛欲夜灯。安知北溟水，终日送抟鹏。
感庭枣
贺铸（宋代）

昔来华纂纂，遽许实离离。
西风会摇落，行复见空枝。
岁物感流驶，事功伤暮迟。
咄彼身後名，前人端自欺。
书殚南山竹，奄奄定何知。
贤哉张生翰，千载与心期。
邗沟
岳岱（明代）

隋皇昔日锦帆游，吴楚分疆是此沟。
两岸烟花迷贾客，万家杨柳挂新秋。
北瞻燕阙三千里，西望金陵十四楼。
淮海岷江都会地，繁华雄盛古扬州。
苦竹村南马上
贺铸（宋代）

楚泽薰风後，林皋夕照间。
渔船沿绿岸，鸟道转荒山。
久负杯中乐，长偷马上闲。
悠悠白门路，何日杖藜还。
石漕生辰
冯时行（宋代）

梦断熊罴夜，祥呈馈鲤初。
固应贤有后，谁谓庆无余。
为国家相似，忧民子不如。
符分四郡虎，金佩十年鱼。
未补三公衮，聊分八使车。
权衡公选格，陵阜富军储。
阀阅名犹在，朝廷席已虚。
称觞勤祝颂，二十考中书。
窗明
周紫芝（宋代）

窗明有斜日，几静无一尘。向后有馀恨，乱鸦来聒人。
寄韩涧泉三首
王汶（宋代）

浮荣安可搴，高蹈何恨早。
处则为远志，出则为小草。
修名随风翔，嘉遯若龙矫。
栖迟二十年，匣此不世宾。
灏露团红兰，凉吹发清昊。
因知吐芳讯，慰我夙昔抱。
依韵和宋次道龙图阁曝书
王珪（宋代）

五云迎晓禁庐开，不及华衣曳老莱。
宝藏发函金作界，仙醪传老玉为台。
已逢天上非常景，更约人间第一材。
白首庙堂终乞去，明年此会定应来。
小立
晁公溯（宋代）

小立临洲渚，徐行过野亭。
颓沙江沸白，穿径草分青。
秩酒近无给，穷途真独醒。
春来慰羁放，幽绝赖郊坰。
和奇父叔夏雪五首
胡寅（宋代）

谁能逐兽搏于敖，敏捷诗才笑鲁皋。
桂魄梅花俱自好，海山银阙两相高。
回风最爱翻双袖，润物全胜拔一毛。
打底和成真少味，空惭清酎映甜醪。
送二侄之官琼州 其一
张廷玉（清代）

天语褒循吏，除书出禁林。人言家法好，我叹主恩深。

易了当官事，难酬报国心。门前驱五马，欲别更沈吟。
中书遇雨
钱起（唐代）

济旱惟宸虑，为霖即上台。云衔七曜起，雨拂九门来。

纶阁飞丝度，龙渠激霤回。色翻池上藻，香裛鼎前杯。

湘燕皆舒翼，沙鳞岂曝腮。尺波应万假，虞海载沿洄。
邛竹杖铭
傅咸（魏晋）

嘉兹奇竹，质劲体直。立比高节，示世矜式。
满庭芳 赠表兄万大士
陈维崧（清代）

少日情亲，两家中表，羊车竞戏阶前。雕虫薄技，里塾又随肩。

弹指渭阳凋谢，乌衣巷、蔓草平田。谁能料，童时伴侣，相对两华颠。

中年。抛艾绶，柴门罨画，三径萧然。忆相州邺下，宦迹流传。

购得铜台绣瓦，归吟写、夜雨朝烟。残生事，酒鎗棋局，此外总由天。
文武舞歌二首 其二 武舞歌
牛弘等奉诏作（隋代）

惟皇御宇，惟帝乘乾。五材并用，七德兼宣。平暴夷险，拯溺救燔。

九域载安，兆庶斯赖。续地之厚，补天之大。声隆有截，化覃无外。

鼓钟既奋，干戚攸陈。功高德重，政谧化淳。鸿休永播，久而弥新。
对雨
刘兼（唐代）

幽庭凝碧亦涟漪，檐霤声繁聒梦归。半岫金乌才委照，

一川石燕又交飞。濯枝霢霂榴花吐，吹渚飘飖暑气微。

因忆故园闲钓处，苍苔斑驳满渔矶。
减字木兰花 其二 初夏放舟郭外
曹尔堪（清代）

垂垂紫楝，四月江心频点燕。亭馆谁家，天棘抽条出屋斜。

轻舠不稳，移向伍塘风力紧。晴日将西，黄犊江村水一犁。
扬州石刻文信公画像歌正德十年寿光刘侍御徵甫所勒其序云得之扬州文江公苗裔也乾隆八年扬人陆君钟辉乞予作歌
全祖望（清代）

西湖天水昼冥冥，白雁飞过无坚城。庐陵相公脱虎口，来向淮南谁集兵。

可怜吴会少净土，剩馀扬州真州孤柱撑。李公苗公双忠贞，挥戈欲挽虞渊旌。

相公此来会逢适，合从或可缓颊成。两淮全力足恢复，所仗元老为主盟。

此策果成事难料，三宫未必向北平。岂知反间忽横生，李公既心动，苗公空泪零。

相公变作刘洙行，参从寥寥杜天卿。天教孤臣不遽死，芦中丈人舣舟迎。

将无岷江之神灵，神灵幸脱相公死，两淮从此莫扶倾。

李公颈血碧，苗公寨火青，夏贵老奴竟输诚。神伤间关出百死，再入瓯闽开行营。

空坑战败五坡絷，燕市三年目未瞑。魂随阳乌返沙汀，李公苗公迓九京。

一恸褰裳朝穆陵，百年潦尽寒潭清。厓山哀歌满祠亭，淮南俎豆亦争馨。

寿光柱史扶世教，绘图勒石昭精英。孙枝一叶尚足徵，定是惠州太守老云礽。

相公自具大光明，那须异人传慧灯。不是神梦告发绳，至今须眉还峥嵘。

我歌足当庙碑铭。
岁暮送友人之吴兴
张冈（清代）

复作苕溪别，依依歧路间。斜阳孤棹客，晴雪五湖山。

逝水看东去，冥鸿听北还。天涯当岁暮，想像鬓毛斑。
选冠子 其二
吕渭老（宋代）

风约晴云，花乾宿露，帘幕万家清晓。青帘赛酒，小坞藏春，冶叶艳枝相照。

羊驾小车，笑逐游人，远迷芳草。更红英飞舞，绣茵连接，雾台烟沼。

年少日、细马戎鞯，红靴玉带，同指软尘西笑。珍珠戏掷，彩笔搜奇，不觉暮春莺老。

谁见这回，霜点髯衰，事萦怀抱。诉一春心事，燕子周遮来了。
段约之园亭
王安石（宋代）

爱公池馆得忘机，初日留连至落晖。
菱暖紫鳞跳复没，柳阴黄落啭还飞。
径无凡草唯生竹，盘有嘉蔬不采薇。
胜事阆州虽或有，终非吾土岂如归。
无题五首 其三
郑思肖（宋代）

一天悽怆事，此恨极难裁。骨纵已成土，心终不肯灰。

毒蛇嘘树死，怨鸟哭春哀。处处山东老，悬情汉诏来。
赠薛戴
李端（唐代）

晓雾忽为霜，寒蝉还罢响。行人在长道，日暮多归想。

射策本何功，名登绛帐中。遂矜丘室重，不料阮途穷。

交结惭时辈，龙钟似老翁。机非鄙夫正，懒是平生性。

欹枕鸿雁高，闭关花药盛。厨烟当雨绝，阶竹连窗暝。

欲赋苦饥行，无如消渴病。旧业历胡尘，荒原少四邻。

田园空有处，兄弟未成人。毛义心长苦，袁安家转贫。

今呈胸臆事，当为泪沾巾。
月岩
蒲寿宬（宋代）

皎皎应如欲下弦，为谁长挂此岩前。
行人莫笑中空洞，空洞中间尽是天。
为广上人赋归云山房
林鸿（明代）

道山老禅七十馀，闭门不出祇园居。心将明月同清净，迹比閒云能卷舒。

萧散浮云閒更閒，因风也或到人间。晴教海上千峰出，暝与天边一鹤还。

归云寂寂山房暝，明月苍苍僧入定。禅心无着云无踪，一尘不染诸缘空。

山中有僧人不闻，世上流俗徒纷纷。愿为松下小童子，閒与高僧扫白云。
拨棹歌 其十二
德诚（唐代）

静在须禅动即禅，断云孤鹤两萧然。烟浦畔，月川前，槁木形骸在一船。
简李伯益
陈师道（宋代）

虀盐度岁每无余，垂橐东归口未糊。
贫里交游新断绝，老来光未半消除。
时情视我门前雀，人好看君屋上乌。
尚喜弊庐连蒋径，愿求佳句递髯奴。
馈虾腊弯鱼乾于端叔
袁说友（宋代）

东西万里苦相望，海物时来自故乡。
两眼尚能驱水族，一弯犹解诧丁香。
莫孤念远勤将意，且欲均甘未敢尝。
有诏知君便归去，古人驿寄愿频将。
讽死心禅师
释法忠（宋代）

莫怪狂僧骂死心，死心结夏破丛林。丛林明眼如相委，此话须教播古今。
长相思二首 其一
张率（南北朝）

长相思。久离别。美人之远如雨绝。独延伫。心中结。

望云云去远。望鸟鸟飞灭。空望终若斯。珠泪不能雪。
旧画窗帘四今存其二感赋一绝
曹家达（清代）

岁寒驱人去，多时不在家。窗棂留片纸，犹见昔年花。
望洋
冯钺（清代）

绝岛隐棋置，茫茫积气平。潮回天地坼，风撼鬼神惊。

万斛舟如粒，三更蜃作城。恨无山笛弄，让此老龙鸣。
送彦立兄游太学以恩袍草色动为韵 其五
王之道（宋代）

君子赠以言，古人重相送。大梁在何许，我心欲飞动。

兄才如青钱，万选仍万中。行矣喜冬晴，北方地多冻。
烟波奇观写兴
吴锡畴（宋代）

层楼一望立斜晖，三两人家出翠微。
浅濑欲流山影去，疏帘不碍月明归。
自来樵钓无荣辱，到底功名有是非。
识得老天穷我意，免教世俗践危机。
怀古·野僧
汪缙（清代）

直入山中去，山中别有天。把茅黄叶路，洗菜白云泉。

山月照初定，松风吹早眠。此心无处住，随处好安禅。
次韵和石遗老人食河豚诗二首 其一
祝廷华（清代）

思接光尘瞬十年，公诗展读爇龙涎。江鲜风味邀欣赏，即席留题惊四筵。
东园
吕本中（宋代）

垢污久思出，江山秋更新。荒田拆龟兆，老桧落龙鳞。

风月犹堪夜，蒲莲浪作春。篮舆亦乘兴，实自厌冠巾。
颂古四十首 其六
释守珣（宋代）

难兄难弟问来端，百衲金襕递代传。弟应兄呼成底事，免认刹竿头指天。
西江月·莫恋金银财宝
侯善渊（元代）

莫恋金银财宝，休窥玉貌花容。百年终是落顽空。背了无生法认。欲识玄元正理，须明太上家风。至神至怪悟无穷。此个逍遥自分。
先天易吟三十首
方回（元代）

子半至午半，南方旋北方。
往来分逆顺，治乱判阴阳。
感事
杨时（宋代）

边徼无虞日，王师讨弗庭。
收功夸庙算，行险毒生灵。
川谷旌麾暗，风尘战血腥。
寂寥归马日，目断华阳坰。
越城曲
沈满愿（南北朝）

别怨凄歌响，离啼湿舞衣。愿假乌栖曲，翻从南向飞。
偈颂一百零二首
释绍昙（宋代）

死柴头，无烟火。
信口一吹，面门烁破。
可怜龙门远知客礼首座。火炉头热血相喷，
分争你我，笑倒嵩山破灶堕。
呈仓皇使觅官书
陈文蔚（宋代）

岁月蹉跎发已丝，埋头自笑有书痴。
故人倘解怜清好，归去山记补缺遗。
挽邓大尹二首 其二
罗亨信（明代）

解印归来卧白云，溪山容与谢尘纷。宗姻揖让敦彝典，孙子贻谋蔼礼文。

宦辙每嗟离别久，神游遽尔死生分。何年埋玉芳山下，鹤唳猿啼不忍闻。
送沈善昌朝
赵蕃（宋代）

论契繇先世，言交自乃翁。
俱成落湖外，每恨隔湘中。
得见无几见，愿同终罕同。
如闻工赋好，无或嗜诗穷。
昭君怨四首
曹勋（宋代）

再拜升车望已过，却教红粉保山河。
当时岂止毛延寿，对面欺君事更多。
丰都观
冯山（宋代）

横江耸孤峰，陟巘访山境。修廊转空曲，古殿冠绝顶。

汉柏抚骨转，唐碑独孤挺。高踞自轩豁，遐追若俄顷。

长生尽室来，避世或箕颖。逍遥奚所适，遗事传缑岭。

药岩已无灶，烟云但枯井。风前凡几过，物外初一省。

清风谁与游，高步局难骋。
次韵蔡瞻明江楼秋晚二首 其一
洪适（宋代）

斜照穿林迥，归云敛岫迟。蜗文寒壁篆，蛛巧暮檐丝。

待月是愁处，对山无倦时。掀髯阻谈绮，细读寄来诗。
咏阮嗣宗
屈大均（明代）

阮籍英雄人，高逸非其志。驱车临广武，大笑楚汉事。

饮酒以轻生，杜康知此意。邻家有好女，蕣华伤萎地。

恸哭涕滂沱，情深岂妖媚。长啸若凤鸾，亦乃途穷泪。

嵇公薄汤武，遗曲广陵坠。越礼逾矜慎，言怀务闳肆。

当日竹林贤，沉冥惟尔醉。
觱篥
张祜（唐代）

一管妙清商，纤红玉指长。
雪藤新换束，霞锦旋抽囊。
并揭声犹远，深含曲未央。
坐中知密顾，微笑是周郎。
梅花喜神谱·欲谢一十六枝
宋伯仁（宋代）

暗香从何来，寒飚为轻扇。
东君须护持，莫点官妆面。
秋日出沐感怀
宋庠（宋代）

落落穷阎静，萧萧晚岁昏。
臣饥徒索米，童小未应门。
清世为尘诮，私家出沐恩。
斗回非挹酒，天远讵兼盆。
腐烂翔鹓鼠，青黄断木樽。
容容谁觊福，栩栩自交魂。
衰柳空烟穗，寒苔叠雨痕。
鸣蛙沈故沼，噪雀恋空园。
有客嘲黔突，无人赏负暄。
终期六百石，初服卧丘樊。
寄友人
韩偓（唐代）

伤时惜别心交加，支颐一向千咨嗟。旷野风吹寒食月，

广庭烟著黄昏花。长拟醺酣遗世事，若为局促问生涯。

夫君亦是多情者，几处将愁殢酒家。
西湖荷花有感
于石（宋代）

我昔扁舟泛湖去，四望荷花浩无数。
谁家画舫倚红妆，笑声逈入花深处。
笙歌凄咽水云寒，花色似嫌脂粉污。
夜深人静月明中，方识荷花有真趣。
水天倒浸碧琉璃，净质芳姿澹相顾。
亭亭翠盖拥群仙，轻风微颤凌波步。
酒晕潮红浅渥唇，肤如凝脂腰束素。
一捻香骨薄裁冰，半破芳心娇泣露。
湖光花气满衣襟，月落波寒浸香雾。
恍然人在蕊珠宫，便欲移家临水住。
回首落日低黄尘，十年不到湖山路。
花开花落几秋风，湖上青山自如故。
湖西八景次陈石斋韵 其三 金鳌霁雪
罗伦（明代）

东极蟠金鳌，寒通雪山白。祝融鞭火龙，六月销不得。

曾上金鳌头，已在昆崙侧。只恐金鳌飞，白玉横天勒。
登留台山
黄镐（明代）

病起诗魔酷爱山，一登山路便开颜。残红满地春将老，新绿当阶意自閒。

醉后恍疑尘世小，年来弥觉宦途艰。回头忽动乡关思，飞鸟长空未得还。
张氏曲江
高翥（宋代）

一曲澄江两派分，满山修竹绿齐云。
矮窗风月侵帆腹，小径烟霞隐屐痕。
白鹭夜依花影宿，清猿时共舻声闻。
主人与客收如水，同倚阑干得细论。
寄周宗圣
释永颐（宋代）

我心如有失，曾未识南园。
几见间花落，频将好梦原。
时贤我厚禄，君子尚衡门。
诗卷逢僧寄，长吟落照村。
万夫长李侯西觐回作诗为贺 其一
段成己（金朝）

帷幄雍容拥万夫，雄襟英概汉臧吴。獠儿坐失重岩阻，战士争先九折驱。

去日旌旂填蜀道，归时笳鼓竟尧都。谬为门下登龙客，拟颂勤劳愧腐儒。
壁上琴是室人汤采梧故物感赋
许乃普（清代）

七弦涩似九回肠，线迹尘封古锦囊。魂魄有知应恋此，性情相得未能忘。

阳关雁落边云白，楚水龙吟晓月黄。一片商声最萧瑟，当时倾听已神伤。
咏周茂叔爱莲 其四
王家枢（清代）

仆岂忘情者，梯荣亦可嗤。自邀高士鉴，敢谓赏音迟。

洁白真无玷，垂青慰所思。幽怀诚浩荡，即境好吟诗。
久雨三首 其三
刘敞（宋代）

岩岩蓬莱巅，赫赫昆崙墟。上帝严紫垣，群仙亦深居。

高出云电外，俯视风雨除。安知昏垫民，汨没才阖庐。
俞居易阁学挽诗二首 其一
刘一止（宋代）

事业更中外，论思契冕旒。年虽濒钓渭，志不在封留。

慈爱平生念，欢愉末路收。遥知谢公客，挥洒过西州。
颂古二十七首
释云贲（宋代）

漏传长乐未央静，月泻甘泉太液秋。
夜半乐声回步辇，唤回三十六宫愁。
杨柳八首（一作杨柳枝）
温庭筠（唐代）

宜春苑外最长条，闲袅春风伴舞腰。

正是玉人肠断处，一渠春水赤阑桥。

南内墙东御路旁，预知春色柳丝黄。

杏花未肯无情思，何是情人最断肠。

苏小门前柳万条，毵毵金线拂平桥。

黄莺不语东风起，深闭朱门伴细腰。

金缕毵毵碧瓦沟，六宫眉黛惹春愁。

晚来更带龙池雨，半拂阑干半入楼。

馆娃宫外邺城西，远映征帆近拂堤。

系得王孙归意切，不关春草绿萋萋。

两两黄鹂色似金，袅枝啼露动芳音。

春来幸自长如线，可惜牵缠荡子心。

御柳如丝映九重，凤凰窗柱绣芙蓉。

景阳楼畔千条露，一面新妆待晓钟。

织锦机边莺语频，停梭垂泪忆征人。

塞门三月犹萧索，纵有垂杨未觉春。
诸将五首
杜甫（唐代）

汉朝陵墓对南山，胡虏千秋尚入关。
昨日玉鱼蒙葬地，早时金入出人间。
见愁汗马西戎逼，曾闪朱旗北斗殷。
多少材官守泾渭，将军且莫破愁颜。

韩公本意筑三城，拟绝天骄拔汉旌。
岂谓尽烦回纥马，翻然远救朔方兵。
胡来不觉潼关隘，龙起犹闻晋水清。
独使至尊忧社稷，诸君何以答升平。

洛阳宫殿化为烽，休道秦关百二重。
沧海未全归禹贡，蓟门何处尽尧封。
朝廷衮职虽多预，天下军储不自供。
稍喜临边王相国，肯销金甲事春农。

回首扶桑铜柱标，冥冥氛祲未全销。
越裳翡翠无消息，南海明珠久寂寥。
殊锡曾为大司马，总戎皆插侍中貂。
炎风朔雪天王地，只在忠臣翊圣朝。

锦江春色逐人来，巫峡清秋万壑哀。
正忆往时严仆射，共迎中使望乡台。
主恩前后三持节，军令分明数举杯。
西蜀地形天下险，安危须仗出群材。
玉漏迟 通宵
高濂（明代）

夜来人醉也，今宵灯月，恍然畴昔。云洗天空，三匝灯金月璧。

香飘越女吴姬，弄春声、秦箫楚笛。闹穰穰、玉宇尘飞，瑶阶人集。

更忘眠怜夜饮，醉月影西沉，漏声残滴。月色灯辉，百岁几番同得。

一度春光过了，增一遍、消磨堪惜。况明朝，风景又非今夕。
答赵章泉
陈起（宋代）

新诗将远意，千里附文鳞。
清响蝉嘘露，高闲鹤卧云。
但知耕野水，不暇问朝绅。
賸欲陪颜笑，凄凉吴楚分。
吴王造见应命二帖赞
岳珂（宋代）

所书如此，而事如彼。
既悦我目，亦冷我齿。
我录此事，与郗超比。
名焉不刊，帖亦奚毁。
廉州何使君挽诗二首
张栻（宋代）

橘井登贤籍，槐宫并俊游。
姓名题雁塔，文字上瀛洲。
青简穷千载，朱轓但一州。
有怀终未试，眼看落山丘。
和韩宗弼暴雨〈次韵〉
苏辙（宋代）

执热卧北窗，淋漓汗流注。
蛟龙遁水府，谁起叩天户。
偶然终日风，振扰北山雾。
崩腾转相轧，变化不容睹。
雷声运车毂，雨点倾豆黍。
逡巡溜河汉，指顾才笑语。
破屋少干床，茅苫固难御。
出门泥没足，此厄比邻溥。
苟令终岁熟，敢有今日怒。
晚照上东轩，清风袭虚庑。
微生免荷锄，但喜脱烦暑。
农父更事多，缺塘已增土。
戏题小庵画轴三首 其三 獐
周孚（宋代）

当时饿鸱箭，惊皇无复魂。困卧阶下草，深愧主人恩。
立秋後作
陆游（宋代）

宋玉悲秋千载後，诗人例有早秋诗。
老夫自笑心如石，三日秋风漫不知。
菩萨蛮 其一
陆游（宋代）

江天淡碧云如扫。蘋花零落莼丝老。细细晚波平。月从波面生。

渔家真个好。悔不归来早。经岁洛阳城。鬓丝添几茎。
雄剑篇赠别李伯元
王闿运（清代）

雄剑不希世，光气腾紫霄。登城敌头白，挥手明星摇。

千秋神怪有离合，满堂华烛风飒飒，此时起舞翻离觞，六月寒云欲飞雪。

弹铗辞君归故山，白波九道流潺潺。请君直斩长鲸背，洗剑秋河明月寒。
重午乏酒戏成
韩淲（宋代）

小楼清坐意何如，休沐虽闲叹索居。解粽未忘良夜饮，研朱犹作午时书。

风生暝色天横幕，云捲晴光月吐梳。朗诵离骚抚空案，独醒笑杀楚三闾。
洛阳桥三首
刘克庄（宋代）

周时宫室汉时城，废址遗基划已平。
乍见桥名惊老眼，南州安得有西京。
九日遣怀
江源（明代）

西江客六载，奔走声利场。不知令节至，无乃案牍忙。

老妻淩晨起，谓我是重阳。呼婢具酒食，几宴列高堂。

儿女幸团栾，劝饮数十觞。虽无白衣来，五斗足徜徉。

今年气候迟，九月未肃霜。篱菊尚无花，庭柑犹未黄。

试看长逝者，此酒不得尝。安可不作乐，况近桑榆光。

放情不惜醉，载咏蟋蟀章。饮酒和靖节，题糕叹刘郎。

遣兴即捉笔，短述焉能长。好乐但如此，良士戒无荒。
送林叔度游支提寺
徐熥（明代）

何时踪迹别壶公，岁晚看山过霍童。客路杖藜残雪里，人家鸡霍乱云中。

钟闻下界诸天近，寺隐深林一径通。遥想空门多胜事，半龛明月几僧同。
入道诗十九首
王庆升（宋代）

先天妙质罕人明，尽向虚无唤已名。
术极重归无极后，谓之皇极始长生。
再继土修三绝
王洋（宋代）

一身何适非真盗，浅识常虞世俗识。
我俗似君专盗酒，常谋卜夜不谋归。
山居杂诗九十首 其七十九
曹勋（宋代）

门前露草嫩，极目遨青龙。策杖不知远，看山兼别峰。

晓厨寻晚笋，客供摘新菘。舌下清肥足，何劳细肋供。
西江月
杨无咎（宋代）

态度雪香花瘦，情怀雨润云温。故将淡墨写精神。记得洗妆余晕。

只恐妖娆未似，谁云彼此难分。别来憔悴不堪论。相对无言有恨。
郊外晚望
宋无（元代）

野旷行人少，林荒夕照微。
烟中一声笛，何处牧儿归。
送次子敏归河阴
刘敞（宋代）

表里山河险，成皋广武间。仕贫宁自佚，待次复空还。

寿酒千秋祝，儿衣五綵斑。人生此乐少，何事惨离颜。
沿檄宿虎山山家
赵汝鐩（宋代）

高低田水曲通池，小小人家短短篱。
杜宇教唆春去早，阴云遮盖月明迟。
年华只解催教老，公事从来了是痴。
若不随缘强烦恼，谩添两鬓几茎丝。
次王雪澄赠实甫韵 其一
丘逢甲（清代）

未除鳌愤龙愁气，曾伍麖头鼠目官。雷雨文章惊世易，云霄毛羽置身难。

千秋位业馀尘土，四海知交几胆肝。满眼东西南北水，不妨平地看流湍。
许提干湖上下筑
戴复古（宋代）

才气有如许，功名不可无。
乐从闲岁月，养就大规模。
雅志难谐俗，幽居喜并湖。
君看莲下藕，不与叶同枯。
杂书幽居事五首 其一
陆游（宋代）

抱瓮穷园叟，还山老布衣。死边常得活，闹处偶容归。

钓恐鱼吞饵，棋忧客堕机。此心君会否，洗尽百年非。
苦热
陆游（宋代）

炎歊行中天，曼肤汗翻水，纤絺薄如雾，不异铠被体。
散发垂两肩，万事弃不理。
寸阴若度岁，日暮何可俟。
颇闻交广间，暑又烈於此，此如不可耐，彼岂皆暍死？聊当扶短策，北涧弄清泚。
岂必拜赐冰，恩光动闾里。
闵雨诗 其十二
刘敞（宋代）

天子之政，视雨之时。养老长幼，速哉熙熙。更化易俗，而民不知。
送康洽入京进乐府歌
李颀（唐代）

识子十年何不遇，只爱欢游两京路。朝吟左氏娇女篇，

夜诵相如美人赋。长安春物旧相宜，小苑蒲萄花满枝。

柳色偏浓九华殿，莺声醉杀五陵儿。曳裾此日从何所，

中贵由来尽相许。白夹春衫仙吏赠，乌皮隐几台郎与。

新诗乐府唱堪愁，御妓应传鳷鹊楼。西上虽因长公主，

终须一见曲陵侯。
燕归梁 春愁
石延年（宋代）

芳草年年惹恨幽。想前事悠悠。伤春伤别几时休。

算从古、为风流。

春山总把，深匀翠黛，千叠在眉头。不知供得几多愁。

更斜日、凭危楼。
挽曾
王庭圭（宋代）

令仪早出闺中秀，少日来归丞相家。能以功名勉夫子，忍看旌旐起悲笳。

锦囊篆字金装出，玉佩鸣裾帔有霞。赠典有加儿亦贵，诰黄新墨字如鸦。
寿昌道中
华岳（宋代）

山断疑无路，林开觉有村。
饥牛恋茅垅，吠犬护柴门。
闷去诗千首，愁来酒一尊。
明朝南去路，怀抱与谁论。
闻黄鸟
杨爵（明代）

庭柯鸣岁月，又是一番新。忧世总宜狱，感时却忆秦。

早梅乘暮雨，佳木秀溪滨。茅屋远尘迹，空遗老此身。
军工厂观铸炮二章 其一
姚燮（清代）

蔽天赤鸟隼鹰摩，绕地青雷霹礰过。捆橐首山移马骨，借铅心井索银波。

南星夜辟蚩尤烛，东爟晨挥夸父戈。子母连环遗制在，精金莫作烂铜磨。
变律（本十九首，今存三首）
苏涣（唐代）

日月东西行，寒暑冬夏易。阴阳无停机，造化渺莫测。

开目为晨无，闭目为夜色。一开复一闭，明晦无休息。

居然六合外，旷哉天地德。天地且不言，世人浪喧喧。

毒蜂成一窠，高挂恶木枝。行人百步外，目断魂亦飞。

长安大道边，挟弹谁家儿。右手持金丸，引满无所疑。

一中纷下来，势若风雨随。身如万箭攒，宛转迷所之。

徒有疾恶心，奈何不知几。

养蚕为素丝，叶尽蚕不老。倾筐对空林，此意向谁道。

一女不得织，万夫受其寒。一夫不得意，四海行路难。

祸亦不在大，福亦不在先。世路险孟门，吾徒当勉旃。
北山之高寿北山何先生
金履祥（宋代）

岩岩北山，其高极天。
障此东南，利欲之澜。
敢拜稽首，天子万年。
允保四海，好德之端。
敢拜夫子，眉寿无愆。
金玉尔音，以永斯文。
次韵元礼春怀十首
黄庭坚（宋代）

老杜当年鬓发华，尚言春到酒须赊。
不堪诗思相料理，恼乱街头卖酒家。
应百里李天益来求作奉川十咏似之·杨梅
陈著（宋代）

火珠簇压翠微鲜，丹粒团成蜜颗甜。
争为渴饕供燕豆，谁知赪汗困偿篮。
乱后三首 其三
司空图（唐代）

世事尝艰险，僧居惯寂寥。美香闻夜合，清景见寅朝。
大宛二马
郝经（元代）

二马飘飘万里来，玉花萧飒上金台。风生两耳云霄近，电掣双瞳日月开。

渥水虎文连杀气，大宛龙种绝氛埃。将军正欲成勋业，看汝骁腾展骥才。
禅人并化主写真求赞
释正觉（宋代）

深深沉沉，心不见心。
理亡出没，妙超古今。
锦机丝度密无缝，玉澗玉流寒有音。
友约寒山拾得子，拍手一笑舒胸襟。
再次韵酬进卿
陈造（宋代）

平生友仁今事贤，长裾每侍黄堂仙。
东方一士复石友，平安几堂邮音传。
斩新好语来翩联，当念醉叟方逃禅。
亦知平处古人上，更卜气苏君子前。
敢辞敝帚为君出，眢井尘生不受汲。
但思共坐莲荡风，云锦明船月升璧。
把酒一欢当及时，定拚费日仍费诗。
转头相望便淮浙，已办雇直呼篙师。
游庐山西涧亭
李宪噩（清代）

携琴向山舍，遥见庐敖峰。瀰迤平陆绝，屈曲幽壑通。

瀑流故不长，春冰结深重。石房复精洁，绕屋闻松风。

俯饮涧泉水，慨念尘世踪。主人况能贤，招我栖此中。
月珠寺明月楼
程少逸（宋代）

江上群峰泼黛浓，水村烟渚夕阳红。
一声啼鸟催耕去，何处龙归急雨中。
章申公屏居帖赞
岳珂（宋代）

张无尽尝谓公奇男子，梦中剧谈若或见之。
矧予于手迹之遗，犹足以睹百年之风姿。
仕系于时，才高用违，
览者未尝不三叹息于斯。嘻。
郊庙歌辞。享太庙乐章。钧天舞
佚名（唐代）

高皇迈道，端拱无为。化怀獯鬻，兵赋句骊。

礼尊封禅，乐盛来仪。合位娲后，同称伏羲。
寄张子平
刘子翚（宋代）

老矣张平子，飘零客此州。
清樽如有伴，白发不知愁。
雨燕捎帘入，风花拥槛浮。
梦中家在否，归兴莫悠悠。
学士兄还乡之始会宾亲石门寺以开门见山不能
李弥逊（宋代）

群贤嘉会走舆臣，乍喜郎星照七闽。
寺近南塘钟秀责，筵开晚水荐甘珍。
放怀想尽百川饮，留客应生四负轮。
我独沉疴方面壁，愈风赖有两骚人。
寄孙元忠 其八
孔平仲（宋代）

思君须向古人求，夙昔一逢无此流。文章有神交有道，名位岂肯卑微休。

倜傥权奇难具论，鸷鸟举翮连青云。无路从容陪笑语，使人叹恨伤精魂。
颂古一百首
释智愚（宋代）

兴在天南天尽头，未行先已到新州。
来时无口去无伴，那更萧萧黄叶秋。
减字木兰花
张孝祥（宋代）

枷花搦柳。知道东君留意久。惨绿愁红。憔悴都因一夜风。

轻狂蝴蝶。拟欲扶持心又怯。要免离披。不告东君更告谁。
江有枫一篇十章
萧颖士（唐代）

江有枫，其叶蒙蒙。我友自东，于以游从。

山有槭，其叶漠漠。我友徂北，于以休息。

想彼槭矣，亦类其枫。矧伊怀人，而忘其东。

东可游矣，会之丘矣。于山于水，于庙于寺，

于亭于里，君子游焉。于以宴喜，其乐亹亹。

粤东可居，彼吴之墟。有田有庭，有朋有书，

有莼有鱼，君子居焉。惟以宴醑，其乐徐徐。

我朋在矣，彼陆之子。如松如杞，淑问不已。

我友于征，彼郑之子。如琇如英，德音孔明。

我思震泽，菱芡幕幕。寤寐如觌，我思剡溪。

杉筱萋萋，寤寐无迷。

有鸟有鸟，粤鸥与鹭。浮湍戏渚，皓然洁素，

忘其猜妒。彼何人斯，曾足伤惧。

此惧惟何，惧寘于罗。彼骄者子，谗言孔多。

我闻先师，体命委和。公伯之愬，则如予何。

怅然山河，惟以啸歌，其忧也哉。
世故
王安石（宋代）

世故纷纷漫白头，欲寻归路更迟留。
锺山北绕无穷水，散发何时一钓舟。
庚午三月十日游茅山
张纲（宋代）

雨馀沙径净无泥，策杖何妨过竹溪。迎客野花随处发，劝沽幽鸟向人啼。

峰峦路转攀萝倦，楼观烟深望眼迷。疑是武陵仙地隔，坐来遐想旧桃蹊。
古意二首
王义山（宋代）

东篱采秋菊，秋菊清且香。
采之欲寄谁，聊以寓感伤。
感伤何所思，故人天一方，
故人日以远，思君岂能忘。
瞻望兮弗及，西山倾夕阳。
黄昏人倚楼，一声笛何长。
下第
赵嘏（唐代）

南溪抱瓮客，失意自怀羞。晚路谁携手，残春自白头。
岁暮
饶节（宋代）

浩荡生涯计，凄凉客子心。岁从官历尽，忧入鬓毛深。

月气含窗户，汤声转釜鬵。馀生无所慕，持此卧山林。
钱尚父生日
罗隐（唐代）

大昴分光降斗牛，兴唐宗社作诸侯。伊夔事业扶千载，

韩白机诸冠九州。贵盛上持龙节钺，延长应续鹤春秋。

锦衣玉食将何报，更俟庄椿一举头。
次韵刘元煇喜予还家携酒见访三首
方回（元代）

白紵乌纱巾，久不见此客。
眉长耳有毫，眸子秋水碧。
惠然顾柴门，坐对山气夕。
荒芜渊明径，寂寞子云宅。
携酒意殊厚，细酌话宿昔。
袖中出新作，关键有阖辟。
五十始学诗，定复笑高适。
繄予骨相屯，年年困行役。
里社何幸还，尾君杖屦迹。
苦辛厌奔驰，忧患饱阅历。
胸中万不平，一笑春冰释。
双鸡古侯膳，拜赐书之策。
顾无明月珠，何以报私觌。
明发龙川二首
杨万里（宋代）

山有浓岚水有氛，非烟非雾亦非云。
北人不识南中瘴，只到龙川指似君。
龙兴仁王佛舍携酒肴纳凉联句十六韵
魏泰（宋代）

宿雨且初霁，微凉吹广庭。嘉宾忽相遇，午梦惊扣扃。

长松森翠影，修竹参青冥。飘云度空急，残日穿林明。

幽墙隔江浦，远屿定风舲。城市厌烦暑，山樊念伶俜。

角巾代公绂，草具踰侯鲭。园实摘的皪，厨酝斟晶荧。

烹鲜缩颈大，海错著器腥。笑谈得真乐，采撷逢幽馨。

云阴剥初霁，夕岚收远青。窗卧忆元亮，诗成怀景升。

日须河朔饮，当解高阳酲。烦襟顿忘释，嘉咏不少停。

闉阇发严鼓，穹碧垂繁星。一笑跨鞍去，奚论楚人醒。
茱萸堰泊
四锡（宋代）

茱萸堰下泊行舟，初落帆樯暮雨收。
寒水漾烟轻似縠，微云笼月澹如秋。
登封自惜天涯去，盛事空思国史修。
达曙不眠灯耿耿，寺钟遥听在西楼。
送叔规
李石（宋代）

凤台却望桑麻川，残僧孤客同一年。
我穷自取君更苦，只有布袜青行缠。
松楠阴阴水边寺，一饷欵寻香火缘。
笔端落尽蔬笋气，胸次不留荆棘田。
穷冬衣褐露黑肘，半夜风雪寒诗肩。
时于连床乞被卧，睡到日午钟鱼传。
今朝别我眉色好，得得西谒骑鲸仙。
自云老矣世涂熟，独有此老无人怜。
更须南去共舟楫，竹火江茶谭夜禅。
和经略焕章朱公千叶白梅诗
胡长卿（宋代）

天怜素质太柔轻，不奈西风雪片凝。
故与红颜如美玉，尚余清影似寒冰。
黄香仅可追多叶，重萼堪怜只两层。
欲问园官分此贴，宜楼深远叹难应。
林和中家观画卷五首 其四 王昭君上马图
郭祥正（宋代）

飘飘秀色夺仙春，只恐丹青画不真。能为君王罢征戍，甘心玉骨葬边尘。
挽思泉居士
王柏（宋代）

犹记年时访故山，细聆旧话侍清閒。
汲泉倚仗临荒甃，寻塔呼僮斸野营。
回首恍如前日事，伤心已隔夜泉关。
手携菖歜歌清些，泪染含风细葛班。
谢曾运使惠诗并石炉二首 其二
释慧空（宋代）

净名丈室中，熏炉亦冰雪。持供雪山僧，芦花与秋月。

客有问法来，跨门或未瞥。爇尔怀中香，听此石友说。
江城子 久雨忆涤庵妹
张蘩（清代）

湘帘不捲雨濛濛。镜台封。晓妆慵。春山休染，一任淡眉峰。

脉脉离情曾未惯，百里外，有人同。

盈盈一水隔难通。思无穷，忆相逢。记得临岐，携手话匆匆。

欲倩春潮和泪点，流取去，到吴淞。
题谢节母篝灯刻子图
周在镐（清代）

谢子我契友，耿介世罕偶。视我一副图，珠玉满卷首。

图以课子名，嘱我题其后。披图玩再三，知君有贤母。

君本是少孤，庭训未亲受。母曰父有言，书香宜世守。

我自丧汝父，纺织不离手。汝乃是男儿，父薪当荷负。

日从名师游，学饱窥二酉。夜为日之馀，董言还记否。

寸阴如拱璧，虚掷谁之咎。继晷膏可焚，青灯味耐久。

机声和书声，轧轧寒侵肘。冷露滴茅茨，清风款户牖。

残月落三更，光芒寒星斗。谢子当斯时，图书拥左右。

母顾为欢颜，我儿孝足取。自古贤母氏，竞推欧与柳。

画荻继丸熊，名并垂不朽。
泉声
林用中（宋代）

穿云络日苦悲吟，涧底潺潺觅好音。
弦管笙簧寒碎玉，源头深处细追寻。
送周仲章太博之钜野
梅尧臣（宋代）

仲月霜气严，朝来厚如雪。
鸿雁各南飞，羽毛将恐折。
征途履以足，侵骨寒於铁。
得罪此为轻，君恩大欢悦。
双莲二首 其二
韦骧（宋代）

临风皆独媚，同蒂忽相亲。擢秀材宜合，飘香势自钧。

虽惭两岐瑞，已掩百花春。定是怜濡滞，殷勤悦主人。
闲居
陆游（宋代）

野水明窗几，通渠遶屋流。
鹭冲烟织素，鱼避月沉钩。
晚春登大云寺南楼，赠常禅师
白居易（唐代）

花尽头新白，登楼意若何。岁时春日少，世界苦人多。

愁醉非因酒，悲吟不是歌。求师治此病，唯劝读楞伽。
菩萨蛮·玉炉冰簟鸳鸯锦
牛峤（唐代）

玉炉冰簟鸳鸯锦，粉融香汗流山枕。帘外辘轳声，敛眉含笑惊。
柳阴轻漠漠，低鬓蝉钗落。须作一生拚，尽君今日欢。
颂古一百则
释正觉（宋代）

第二头分悟破迷，快须攃手舍筌蹄。
功兮未尽成骈拇，智也难筌觉噬脐。
兔老冰盘秋露泣，乌寒玉树晓风凄。
持来大仰辨真假，痕玷浑无贵白珪。
偈颂一百六十九首 其四十二
释智朋（宋代）

尘劫事，只如今。向这里瓦解冰销，如水入水，似金博金。

未知年穷岁尽在，三年一闰。
送流人
李覯（宋代）

人情自古怕迁移，更去南方路险巘。
从此异乡谁是侣，只应明月解相随。
高民瞻以前韵作诗因酬
王洋（宋代）

钓叟生涯止一舠，兴来犹复醉陶陶。
知君自欲营新筑。继世那陶有旧皋。
野性素来便野越，春山唯恐欠春醪。
果能过我论文字，且拟张帆看怒涛。
梅花集句 其一二九
李龏（金朝）

拥裘来看玉梅春，江上悠悠不见人。报答春光知有处，十千沽酒莫辞贫。
题张君量恩波寺
王质（宋代）

恩波全似海波深，聊傍支流筑小亭。下映南山千丈影，上通云汉一河星。

濠梁此日堪同乐，文沼何时共效灵。人意亦随鱼意好，一觥相对万荷青。
登北固山多景楼
丁鹤年（元代）

风月无边地，乾坤有此楼。城随山北固，潮蹴海西流。

眼界宽三岛，胸襟隘九州。阶前遗狠石，谁复话安刘。
减字木兰花 临镜
张学雅（清代）

晓寒侵箔。锦帐佳人初梦觉。情绪如痴。一种幽魂枉自持。

菱花乍起。忽见嫦娥来月里。髻腻云香。鬓掠兰花时样妆。
寄范佑之
刘敞（宋代）

吾子世罕识，他时醒亦狂。由来韵高逸，固自得轩昂。

阮籍哭道路，接舆歌凤凰。之人亦岂病，相叹不能忘。
哭郑丈四首 其二
叶适（宋代）

谁谓居今世，无由见古人。事亲曾闵上，游世葛怀民。

德盛天为侣，慈薰物与春。清风如尚想，犹足洗嚣尘。
虎丘山真娘墓
沈亚之（唐代）

金钗沦剑壑，兹地似花台。油壁何人值，钱塘度曲哀。

翠馀长染柳，香重欲薰梅。但道行云去，应随魂梦来。
至归州宿报恩寺
王十朋（宋代）

终夜江声枕上喧，子规未叫已销魂。身乘筚路思熊绎，词诵离骚吊屈原。

城邑旧为夔子国，民人多是楚王孙。误恩分阃方图报，宿处那堪是报恩。
句
黄彻（宋代）

圆冠思得多于鲫，刻木惟宜少似彪。
荷珠
朱奕恂（清代）

小雨林塘净碧罗，田田分得夜光多。江姝唾逐天风落，仙掌晴分曙月过。

幸未赠来愁结佩，若为采去误凌波。荡舟耶女休相妒，乐府虚裁《一斛歌》。
□□□（闻鹃啼）
王质（宋代）

眼将穿，肠欲裂。声声似向春风说。春色飘零，自是人间客。

不成泪，都成血。朝朝暮暮何曾歇。叫彻斜阳，又见空山月。
赵达明太社四月一日招游西湖十首 其七
杨万里（宋代）

和靖先生坟已荒，空馀松竹故苍苍。王孙自洗鸬鹚杓，满酌真珠酹一觞。